PMIndiaData/PMIndiaSum huggingface dataset:
महाराष्ट्रातील पूर परिस्थितीबद्दल पंतप्रधानांनी साधला मुख्यमंत्र्यांशी संवाद

नवी दिल्ली, 22 जुलै 2021 पंतप्रधान नरेंद्र मोदी यांनी महाराष्ट्राचे मुख्यमंत्री श्री उद्धव ठाकरे यांच्याशी संवाद साधला आणि मुसळधार पाऊस आणि पुरामुळे महाराष्ट्रातील काही भागात उद्‌भवलेल्या परिस्थितीवर चर्चा केली. एका ट्वीटमध्ये पंतप्रधान म्हणाले, "महाराष्ट्राचे मुख्यमंत्री उद्धव ठाकरे यांच्याशी संवाद साधला आणि मुसळधार पाऊस आणि पुरामुळे महाराष्ट्रातील काही भागात उद्‌भवलेल्या परिस्थितीवर चर्चा केली. या परिस्थितीवर मात करण्यासाठी केंद्राकडून सर्वतोपरी सहकार्य करण्याचे आश्वासन दिले.प्रत्येकाच्या सुरक्षिततेसाठी आणि सुखरूपतेसाठी प्रार्थना करीत आहे. @OfficeofUT"
पंतप्रधानांनी वाहिली गुरुदेव रवींद्रनाथ टागोरांना आदरांजली

पंतप्रधान नरेंद्र मोदी यांनी आज गुरुदेव रवींद्रनाथ टागोर यांना जयंतीदिनी आदरांजली वाहिली. “गुरुदेव टागोरांना जयंतीनिमित्त आदरांजली. अनेक क्षेत्रांमध्ये पारंगत असलेल्या रवींद्रनाथांनी भारतीय स्वातंत्र्य चळवळीत मोठे योगदान दिले आहे. त्यांची वैचारिक स्पष्टता नेहमीच उल्लेखनीय होती”, असे पंतप्रधान म्हणाले.
पंतप्रधानांची राष्ट्रपतींच्या पुत्राशी चर्चा; राष्ट्रपतींच्या प्रकृतीची केली विचारपूस

नवी दिल्ली, 26 मार्च 2021 पंतप्रधान नरेंद्र मोदी यांनी आज राष्ट्रपतींच्या पुत्राशी दूरध्ववनीवरुन संवाद साधला.पंतप्रधानांनी राष्ट्रपतींच्या प्रकृतीची विचारपूस करत त्यांना लवकर बरे वाटावे अशी सदिच्छा व्यक्त केली.
पहिल्या अखिल भारतीय जिल्हा विधी सेवा प्राधिकरणांच्या संमेलनाच्या उद्घाटन सत्रात 30 जुलै रोजी पंतप्रधान मार्गदर्शन  करणार

नवी दिल्‍ली, 29 जुलै 2022 नवी दिल्लीत विज्ञान भवन येथे आयोजित पहिल्या अखिल भारतीय जिल्हा विधी सेवा प्राधिकरणांच्या संमेलनाच्या उद्घाटन सत्रात पंतप्रधान नरेंद्र मोदी 30 जुलै 2022 रोजी सकाळी 10 वाजता मार्गदर्शन करणार आहेत राष्ट्रीय विधी सेवा प्राधिकरणाच्या वतीने (एनएलएएसए) विज्ञान भवन येथे 30-31 जुलै 2022 दरम्यान जिल्हा विधी सेवा प्राधिकरणांचे (डीएलएसए) पहिले राष्ट्रीय स्तरावरील संमेलन आयोजित करण्यात आले आहे. जिल्हा विधी सेवा प्राधिकरणांमध्ये एकसमानता आणि समन्वय आणण्याच्या अनुषंगाने एकात्मिक कार्यपद्धती तयार करण्यावर या संमेलनात चर्चा केली जाईल. देशात एकूण 676 जिल्हा विधी सेवा प्राधिकरणे (डीएलएसए) आहेत. प्राधिकरणाचे अध्यक्ष असलेल्या जिल्हा न्यायाधीशांच्या अध्यक्षतेखाली या प्राधिकारणांचे कार्य चालते. राष्ट्रीय विधी सेवा प्राधिकरणाद्वारे जिल्हा विधी सेवा प्राधिकरणे (डीएलएसए) आणि राज्य विधी सेवा प्राधिकरण (एसएलएसए) मार्फत विविध कायदेशीर मदत आणि जागरूकता कार्यक्रम राबवले जातात. राष्ट्रीय विधी सेवा प्राधिकरणाच्या वतीने आयोजित लोकअदालतींचे नियमन करून न्यायालयांवरील भार कमी करण्यासाठी जिल्हा विधी सेवा प्राधिकरणे देखील योगदान देतात.
पोर्तुगालमध्ये वणव्यामुळे झालेल्या जिवितहानीबद्दल पंतप्रधानांना शोक

पंतप्रधान नरेंद्र मोदी यांनी पोर्तुगालमध्ये वणव्यामुळे झालेल्‍या जिवितहानीबद्दल शोक व्यक्‍त केला आहे. “पोर्तुगालमध्ये वणव्यामुळे झालेल्या जिवितहानीच्या वृत्ताने दु:ख झाले. या दु:खद प्रसंगी आमच्या भावना पोर्तुगीज नागरिकांसोबत आहेत” असे पंतप्रधानांनी शोक संदेशात म्हटले आहे.
भारत आणि इजिप्त दरम्यान कृषी  आणि संलग्न क्षेत्रात सहकार्याबाबत सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि इजिप्त दरम्यान कृषी आणि संलग्न क्षेत्रात सहकार्याबाबत सामंजस्य करारावरील स्वाक्षरीला मंजुरी दिली. या करारांतर्गत सहकार्याच्या क्षेत्रात कृषी पिके (विशेषतः गहू आणि मका) , कृषी जैव तंत्रज्ञान, नॅनो तंत्रज्ञान, जल संरक्षण आणि सूक्ष्म सिंचन तंत्रज्ञानासह सिंचन आणि जल व्यवस्थापन तंत्रज्ञान ,ऊर्जा उत्पादनासाठी कृषी कचरा व्यवस्थापन, अन्न सुरक्षा , सुरक्षा आणि गुणवत्‍ता, बागायती , सेंद्रिय शेती पशुपालन, दुग्धव्यवसाय , मत्‍स्‍य पालन, चारा उत्‍पादन, कृषि उत्‍पादन आणि मूल्‍यवर्धन, वनस्पती आणि पशु उत्‍पादोनांच्या व्यापारा संबंधित स्‍वच्‍छता , कृषि अवजारे आणि उपकरण, कृषि व्यवसाय आणि विपणन, कापणीपूर्व आणि नंतरच्या प्रक्रिया , खाद्य तंत्रज्ञान आणि प्रसंस्‍करण, कृ‍षि विस्‍तार आणि ग्रामीण विकास, कृषि व्‍यापार आणि गुंतवणूक , बौद्धिक संपदा अधिकारसंबंधी मुद्दे आणि परस्पर हिताच्या सहमतीच्या मुद्द्यांचा समावेश आहे. संशोधन वैज्ञानिक आणि तज्ञांच्या आदान-प्रदान, कृषि संबंधी माहिती आणि वैज्ञानिक प्रकाशन(पत्र-पत्रिका, पुस्‍तके , बुलेटिन, कृषि आणि संलग्न क्षेत्रातील सांख्यिकी आकडेवारी ), जर्मप्‍लाज्‍म आणि कृषि तंत्रज्ञानाचे आदान-प्रदान आणि चर्चासत्र , कार्यशाळा आणि अन्‍य घडामोडीच्या माध्यमातून सहकार्य प्रभावी बनवले जाईल. या करारांतर्गत एक संयुक्‍त कार्य गट (जेडब्‍ल्‍यूजी)स्थापन केला जाईल जेणेकरून द्विपक्षीय मुद्द्यांवर चर्चा आणि परस्पर हिताच्या अन्य मुद्द्यांवर सहकार्य दृढ करता येईल. सुरुवातीच्या दोन वर्षात संयुक्‍त कार्य गटाची बैठक किमान वर्षभरात एकदा (भारत आणि इजिप्तमध्ये )होईल. यात संयुक्‍त कार्यासाठी कार्यक्रम तयार करणे सुविधा आणि सल्ला पुरवणे आणि विशिष्ट मुद्द्यांसंदर्भात अतिरिक्‍त सहभाग आदी मुद्द्यांवर चर्चा केली जाईल.
पंतप्रधानांनी मणिपूरच्या जनतेला साजिबू चेरोबाच्या दिल्या शुभेच्छा

पंतप्रधान नरेंद्र मोदी यांनी साजिबू चेरोबा यानिमित्त सर्वांना, विशेषत: मणिपूरच्या जनतेला शुभेच्छा दिल्या आहेत. ट्वीट संदेशामध्ये पंतप्रधान म्हणाले; "साजीबू चेरोबा निमित्त सर्वांना, विशेषत: मणिपूरच्या लोकांना शुभेच्छा. येणारे वर्ष आनंदी आणि निरोगी जावो अशी मी प्रार्थना करतो."
वाराणसी येथील बनारस हिंदू विद्यापीठाच्या शताब्दी वर्ष दीक्षांत समारंभाला पंतप्रधानांनी संबोधित केले.

वाराणसी येथील बनारस हिंदू विद्यापीठाच्या शताब्दी वर्ष दीक्षांत समारंभाला पंतप्रधान नरेंद्र मोदी यांनी आज संबोधित केले. यावेळी पंतप्रधानांनी विद्यापीठाचे संस्थापक मदन मोहन मालविया यांना आदरांजली अर्पण केली. मालविय यांचा द्रष्टे व्यक्तिमत्व असा उल्लेख करत पंतप्रधान म्हणाले की मालविया यांनी राष्ट्रउभारणीसाठी ज्ञानी आणि समर्पित माणसे घडविली. पदवी प्राप्त करणे हे शिक्षणाचे अंतिम ध्येय असू नये तर प्रत्येकाने स्वत:मधील विद्यार्थी जागृत ठेवला पाहिजे, असे पंतप्रधान म्हणाले. विद्यार्थ्यांनी प्रतिकूल परिस्थितीलाही समतोल वृत्तीने सामोरे जावे असे आवाहन पंतप्रधानांनी केले. सिकलसेल अनेमिया, जागतिक तापमानवाढ आणि सौरऊर्जा अशा उदाहरणांचा दाखला देत देशाला तसेच संपूर्ण जगाला भेडसावणाऱ्या आव्हानांना तोंड देण्यासाठी युवकांनी नावीन्यतेचा शोध घेतला पाहिजे, असे पंतप्रधान म्हणाले. या समारंभाला उपस्थित असलेल्या सरकारी शाळेतील विद्यार्थ्यांना विशेष अतिथी म्हणून संबोधित केले. पदक विजेत्यांनी या मुलांशी संवाद साधावा, जेणेकरुन या शालेय विद्यार्थ्यांनाही स्फूर्ती मिळेल, असे आवाहन पंतप्रधानांनी केले.
पंतप्रधानांनी पाकिस्तानच्या पंतप्रधानांना वाढदिवसाच्या शुभेच्छा दिल्या, आज लाहोर मध्ये त्यांची भेट घेणार

पंतप्रधान नरेंद्र मोदी यांनी आज नवाज शरीफ यांच्याशी बातचित केली आणि त्यांना वाढदिवसाच्या शुभेच्छा दिल्या. ते आज लाहोर मध्ये शरीफ यांची भेट घेणार आहेत. आपण आज नवाज शरीफ यांच्याशी बातचित केली आणि त्यांना वाढदिवसाच्या शुभेच्छा दिल्याचे पंतप्रधानांनी आपल्या ट्वीटर खात्यावर सांगितले. दिल्लीला परतताना लाहोर मध्ये आपण शरीफ यांची भेट घेणार असल्याचे पंतप्रधानांनी सांगितले.
मध्य प्रदेशात पिथमपूरमधल्या एन ए टी आर आय पी च्या ऑटो टेस्टिंग ट्रॅक ची अतिरिक्त जमीन परत करायला मंजूरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत, मध्यप्रदेश सरकारला सुमारे 478.307 हेक्टर जमीन परत करायला मंजूरी देण्यात आली. यामध्ये सुमारे 461.607 हेक्टर खाजगी अधिग्रहीत तर 16.70 हेक्टर सरकारी जमिनीचा समावेश असून या जमिनीची किंमत सुमारे 740 कोटी रुपये आहे. एन ए टी आर आय पी अंतर्गत मध्यप्रदेश मध्ये इंदूरमधल्या पिथमपूर इथे ऑटो टेस्टिंग ट्रॅक साठी ही जमीन घेण्यात आली होती.
व्यवसाय सुलभीकरणातल्या वाढीसाठी उचललेल्या विकासात्मक पाउलांचा पंतप्रधानांनी घेतला आढावा

“व्यवसायातील सुलभता” संदर्भात प्रगती आढावा घेण्यासाठी पंतप्रधान नरेंद्र मोदी यांनी आज उच्चस्तरीय बैठकीचे अध्यक्षपद भूषविले. आर्थिक बाबींशी संबंधित वरिष्ठ केंद्रीयमंत्री या बैठकीला उपस्थित होते, यामध्ये महाराष्ट्राचे मुख्यमंत्री देवेंद्र फडणवीस; दिल्लीचे लेफ्टनंट गव्हर्नर अनिल बैजल; तसेच केंद्र, दिल्ली आणि महाराष्ट्र सरकारच्या वरिष्ठ अधिकाऱ्यांचा समावेश होता. व्यवसाय सुलभतेशी संबंधित विविध पैलूंवर प्रगती होत असल्याचे पंतप्रधानांनी सांगितले. बांधकाम परवाने, कराराची अंमलबजावणी, मालमत्ता नोंदणी, व्यवसाय सुरू करणे, वीज मिळविणे, क्रेडिट मिळवणे आणि दिवाळखोरी सोडवणे यासारख्या विषयांवर चर्चा झाली. जागतिक बँकेतर्फे व्यवसाय सुलभीकरणात देण्यात येणाऱ्या पतमानांकनात, गेल्या चार वर्षांत, भारताने जागतिक क्रमवारीत 142 वरून 72 स्थानावर उडी मारून आपण घेत असलेल्या प्रयत्नांची पावती दिली आहे. व्यवसाय सुधारणा अंमलबजावणी अडचणींचे निराकरण करण्यासाठी कोणती कारवाई केली जात आहे याबाबत अधिकाऱ्यांनी पंतप्रधानांना अवगत केले. पंतप्रधानांनी शेवटच्या व्यवसायिकाला त्वरित वितरण पद्धतीत सुधारणा होण्यासाठी आवश्यक असलेल्या बाबींवर जोर देण्याची आवश्यकता असल्याचे सांगितले. ते म्हणाले की, “व्यवसाय करणे” क्रमवारीत सुधारणाच होणार नाही तर लहान व्यवसाईक आणि सामान्य माणसासाठी “राहण्याची सोय” देखील वाढविली जाईल. ते म्हणाले की, भारतासारख्या उदयोन्मुख आणि वेगवान अर्थव्यवस्थेला हे अत्यंत महत्वाचे आहे. त्यांनी भारताच्या “व्यवसाय सुलभीकरणात” रँकिंगमध्ये झालेल्या वाढीमुळे जागतिक स्तरावर भारताशी व्यवसाय करण्यातील रुची वाढली असल्याचे सांगितले.
वन्यजीव संरक्षणाबाबत भारत आणि अमेरिका यांच्यातल्या सहकार्याबाबतच्या सामंजस्य कराराला केंद्रीय मंत्रिमंडळाची मान्यता

वन्यजीव संरक्षणाबाबत सहकार्य वाढविण्यासाठी भारत आणि अमेरिका यांच्यात सामंजस्य करारावर स्वाक्षऱ्या करण्याला केंद्रीय मंत्रिमंडळाने आज मान्यता दिली. यामुळे वन्यजीव संरक्षण आणि वन्यजीव विभागाचे व्यवस्थापन यासंदर्भात भारताला अमेरिकी संस्थांच्या तज्ञांचा सल्ला मिळणार आहे. वन्यजीव आणि त्यांच्या अवयवांच्या अवैध तस्करीला आळा घालण्यासाठी हा करार उपयुक्त ठरणार आहे.
28 ऑगस्ट 2022 च्या ‘मन की बात’ वर आधारित, नमो अॅपवरील प्रश्नमंजुषेत भाग घेण्याचं, पंतप्रधानांचं लोकांना आवाहन

28 ऑगस्ट 2022 रोजी प्रसारण झालेल्या ‘मन की बात‘ वर आधारित, नमो अॅपवरील क्विझ मध्ये (प्रश्न मंजुषेत) भाग घेण्याचं आवाहन, पंतप्रधान नरेंद्र मोदी यांनी जनतेला केलं आहे. हे क्विझ फक्त बुधवार, 31 ऑगस्ट 2022 पर्यंत उपलब्ध असेल. पंतप्रधानांनी ट्विट केलं आहे; “आजच्या भागावर आधारित #MannKiBaat क्विझमध्ये तुम्ही भाग घेतला आहे का?”
पंतप्रधानांनी महाराष्ट्र आणि गुजरातच्या जनतेला राज्य स्थापना दिनाच्या शुभेच्छा दिल्या

पंतप्रधान नरेंद्र मोदी यांनी महाराष्ट्र आणि गुजरातच्या जनतेला त्यांच्या स्थापना दिनाच्या शुभेच्छा दिल्या आहेत. “महाराष्ट्र दिनी, मी महाराष्ट्राच्या जनतेला शुभेच्छा देतो आणि प्रगतीची नवी शिखरे सर करण्यासाठी राज्याला शुभेच्छा देतो. जय महाराष्ट्र!” “गुजरातच्या स्थापना दिनी, मी गुजरातच्या जनतेला शुभेच्छा देतो. भारताच्या विकासात हे राज्य योगदान देत राहील आणि प्रगती करेल, अशी आशा व्यक्त करतो,” असे पंतप्रधान म्हणाले.
27 फेब्रुवारी 2022 रोजी होणाऱ्या मन की बात साठी आपले विचार आणि संकल्पना सुचविण्यासाठी पंतप्रधानांनी नागरिकांना केले आवाहन

पंतप्रधान श्री. नरेंद्र मोदी यांनी 27 फेब्रुवारी 2022 रोजी होणाऱ्या मन की बातसाठी नागरिकांना आपले विचार आणि सूचना कळविण्याचे आवाहन केले आहे. आपल्या ट्विटर संदेशामध्ये पंतप्रधान म्हणाले; "या महिन्याचा #MannKiBaat कार्यक्रम येत्या 27 तारखेला होणार आहे. नेहमीप्रमाणे, मी तुमच्याकडून तुमचे विचार समजून घेण्यास उत्सुक आहे. या सूचना तुम्ही MyGov, NaMo ॲपवर लिहून पाठवा किंवा 1800-11-7800 वर फोन करा आणि तुमचा संदेश रेकॉर्ड करा."
भारत आणि तुर्कमेनिस्तान दरम्यान दुहेरी कर आकारणी आणि करचुकवेगिरी  संबंधी दुहेरी कर आकारणी टाळण्यासाठीच्या करारावर राजशिष्टाचाराअंतर्गत सुधारणा

पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळ बैठकीत भारत आणि तुर्कमेनिस्तान दरम्यान दुहेरी कर आकारणी आणि करचुकवेगिरीसंबंधी दुहेरी कर आकारणी टाळण्यासाठीच्या करारावर राजशिष्टाचाराअंतर्गत सुधारणा करण्याला मंजूरी देण्यात आली आहे. हा करार बँक माहिती तसेच बिगर कर व्याज याविषयीच्या माहितीसह करविषयक प्रकरणातील माहितीची देवाणघेवाण करण्यासाठीची आंतरराष्ट्रीय मानके या करारात उपलबध असतील. तुर्कमेनिस्ंतानमधील भारतीय रहिवाशांसंदर्भातील माहितीचे तुर्कमेनिस्तान आणि भारतीय कायदा अंमलबजावणी संस्थांमध्ये आदानप्रदान करण्याची या करारात तरतूद आहे. राजशिष्टाचाराअंतर्गत या कराराचा दुरुपयोग टाळण्यासाठी लिमिटेशन ऑफ बेनिफिट कलमाचा अंतर्भाव करण्यात आला आहे. या कलमाअंतर्गत देशांतर्गत करचुकवेगिरीच्या प्रकरणांमध्ये या करारातील सध्या अस्तित्वात असलेल्या तरतूदींचा वापर होईल.
आपल्‍या दौऱ्यामुळे चंदीगढमधील  नागरिकांची गैरसोय झाल्याबद्दल  पंतप्रधानांकडून खेद व्यक्त

आपल्या दौऱ्यादरम्यान चंदीगढमधील नागरिकांची गैरसोय झाल्याबद्दल पंतप्रधान नरेंद्र मोदी यांनी खेद व्यक्त केला आहे. आपल्या दौऱ्यामुळे “चंदीगढमधील नागरिकांची गैरसोय झाली तसेच शाळाही बंद ठेवण्यात आल्या. हे सर्व टाळता आले असते. यासंदर्भातील चौकशी केली जाईल तसेच झालेल्या प्रकाराची जबाबदारी निश्चित केली जाईल”, असे पंतप्रधानांनी म्हटले आहे.
टोक्यो  2020 मध्ये भारतीय पुरुष हॉकी संघाने  त्यांची सर्वोत्तम खेळी केली आणि ते  महत्वपूर्ण  आहे : पंतप्रधान

पंतप्रधान श्री नरेंद्र मोदी म्हणाले की, टोक्यो मध्ये भारतीय पुरुष हॉकी संघाने त्यांची सर्वोत्तम खेळी केली असून आपल्या दृष्टीने तेच महत्वपूर्ण आहे. त्यांनी संघाला आगामी सामन्यासाठी आणि त्यांच्या भविष्यातील प्रयत्नांसाठी शुभेच्छा दिल्या. आपली ट्विट संदेशात पंतप्रधान म्हणाले; "जय आणि पराभव हे जीवनाचे भाग आहेत .टोक्यो 2020 मध्ये आपल्या पुरुष हॉकी संघाने त्यांची सर्वोत्तम खेळी केली आणि तेच महत्त्वाचे आहे.संघाला आगामी सामन्यासाठी आणि त्यांच्या भविष्यातील प्रयत्नांसाठी शुभेच्छा. भारताला आपल्या खेळाडूंचा अभिमान आहे. "
पी. गोपीनाथन नायर यांच्या निधनाबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी प्रख्यात गांधीवादी आणि स्वातंत्र्यसैनिक पी. गोपीनाथन नायर यांच्या निधनाबद्दल शोक व्यक्त केला आहे. पंतप्रधानांनी आपल्या ट्विट संदेशात म्हटले आहे: "भारताच्या स्वातंत्र्यलढ्यातील योगदान आणि गांधीवादी तत्त्वांप्रती अतूट वचनबद्धतेसाठी पी. गोपीनाथन नायर यांचे कायम स्मरण केले जाईल. त्यांच्या निधनाने तीव्र दुःख झाले आहे. त्यांचे कुटुंबीय आणि त्यांच्यावर प्रेम करणाऱ्यांप्रती मी सहवेदना व्यक्त करतो. ओम शांती."
पंतप्रधानांनी पीक विमा योजनेसाठीची मार्गदर्शक तत्वं जारी केली

पंतप्रधान नरेंद्र मोदी यांनी आज मध्य प्रदेशातल्या सिहोर इथे शेतकरी मेळाव्यात पीक विमा योजनेसाठी कार्यान्वयन मार्गदर्शक तत्वं जाहीर केली. शेतकऱ्यांना अडचणीच्या काळात, त्यांच्या समस्यांचं निराकरण या पीक विमा योजनेमुळे व्हायला मदत होईल, असे पंतप्रधानांनी या सर्वंकष पीक विमा योजनेचे लाभ विषद करताना सांगितले. आधीच्या पीक विमा योजनेतल्या त्रुटी दूर करुन पीक विम्याविषयी शेतकऱ्यांच्या मनात विश्वास निर्माण करण्याचा प्रयत्न करण्यात आल्याचे त्यांनी सांगितले. या योजनेमधे विम्याच्या दाव्यांचा त्वरित निपटारा करण्यासाठी तंत्रज्ञानाचा मोठ्या प्रमाणात वापर करण्यात येईल. शेतकऱ्यांनी या योजनेचा जास्तीत जास्त फायदा घ्यावा, असे आवाहन पंतप्रधानांनी केले. शेतकऱ्यांच्या कल्याणासाठी केंद्र सरकारने हाती घेतलेल्या अनेक उपक्रमांची माहिती पंतप्रधानांनी यावेळी दिली. ऊसाची लागवड करणाऱ्या शेतकऱ्यांची हजारो कोटी रुपयांपर्यंत थकलेली देणी पूर्ण करण्यासाठी आपल्या सरकारने केलेल्या उपाययोजनांचा उल्लेखही त्यांनी केला. डिजीटल इंडिया उपक्रमाच्या अग्रस्थानी शेतकऱ्यांचे हित असल्याचे पंतप्रधान म्हणाले. डॉ. बाबासाहेब आंबेडकर यांच्या जयंती दिनी म्हणजे 14 एप्रिलला राष्ट्रीय कृषी बाजार हा डिजीटल प्लॅटफॉर्म सुरु करणार असल्याचे त्यांनी सांगितले. यामुळे शेतकऱ्यांना त्यांच्या कृषीमालाचा उत्तम भाव मिळेल. मृदा आरोग्य कार्ड, प्रधानमंत्री कृषी सिंचन योजना, जैव शेती, युरीया उपलब्धता, यासारख्या कृषी क्षेत्रातल्या सरकारने सुरु केलेल्या उपक्रमांबाबत त्यांनी माहिती दिली. कृषी क्षेत्रातल्या राज्याच्या उत्कृष्ट कामगिरीबद्दल पंतप्रधानांनी मध्यप्रदेशचे मुख्यमंत्री शिवराज चौहान आणि शेतकऱ्यांचीही प्रशंसा केली. निवडक लाभार्थ्यांना विमा दावे निपटाऱ्याचे प्रमाणपत्र तसेच मृदा आरोग्य कार्डही पंतप्रधानांच्या हस्ते वितरित करण्यात आले.
अंतराळ तंत्रज्ञानसंबंधी नेदरलॅंडबरोबरच्या सामंजस्य कराराला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये अंतराळ तंत्रज्ञानसंबंधी नेदरलॅंडबरोबरच्या सामंजस्य कराराला मान्यता देण्यात आली. उभय देशांमध्ये दि. 11 आणि 22 मे 2017 मध्ये अनुक्रमे बंगलोर आणि हेग येथे करार करण्यात आले होते. कराराचे फायदे- या करारानुसार उभय देशांमध्ये अवकाश विज्ञान, तंत्रज्ञान, आणि त्यांचा दूरनियंत्रकासह होणारे कार्य, उपग्रहामार्फत होणारा दूरसंवाद, आणि उपग्रहामार्फत स्थानदर्शन यासंबंधी माहिती, तंत्रज्ञानाचे आदान-प्रदान होणार आहे. तसेच अंतराळयान, अंतराळप्रणाली यासाठी उभय देशांमध्ये सहकार्य केले जाणार आहे. नियम – अंतराळ विभागाची भारतीय अंतराळ संशोधन संस्था (इस्त्रो) आणि नेदरलॅंड अंतराळ कार्यालय यांच्या संयुक्त कार्यकारी समुहाने हा सामंजस्य करार केला आहे. यामुळे अंतराळ क्षेत्रामध्ये नवनवीन संशोधन कार्य करण्यास मदत होणार आहे. तसेच उपग्रह संचार व्यवस्था, उपग्रहामार्फत स्थानदर्शक प्रणाली, अंतराळ विज्ञान यामधील नवीन क्षेत्रांचा शोध लागण्यास मदत होणार आहे. या नवीन शोधांचा उपयोग मानवाच्या फायद्यासाठी होवू शकणार आहे.
पंतप्रधान मोदी 17 मार्च रोजी ‘कृषी उन्नती मेळ्याला’ करणार संबोधित

पंतप्रधान नरेंद्र मोदी 17 मार्च रोजी नवी दिल्लीतल्या आयएआरआय पुसा मधल्या भारतीय कृषी संशोधन संस्थेत वार्षिक ‘कृषी उन्नती मेळ्याला’ संबोधित करतील. यावेळी ते शेतकऱ्यांना संबोधित करतील, तसेच 25 कृषी विज्ञान केंद्रांचा शिलान्यासही करतील. पंतप्रधानांच्या हस्ते ‘कृषी कर्मन’ तसेच ‘दिन दयाळ उपाध्याय कृषी विज्ञान प्रोत्साहन’ पुरस्कारांचे वितरणही करण्यात येईल. ‘वर्ष 2020 पर्यंत शेतकऱ्यांचे उत्पन्न दुप्पट करणे’ ही या मेळ्याची संकल्पना आहे. कृषी तसेच संबंधित क्षेत्रातील नवीनतम तंत्रज्ञान विकासाबाबत शेतकऱ्यांमध्ये जागृती निर्माण करणे हे कृषी उन्नती मेळ्याचे लक्ष्य आहे. शेतकऱ्यांचे उत्पन्न दुप्पट करणे, सूक्ष्म-सिंचनाबाबत थेट प्रात्यक्षिकं, सांडपाण्याचा वापर, पशुसंवर्धन आणि मत्स्यव्यवसाय या संकल्पनांवर आधारीत दालने या मेळ्याचे मुख्य आकर्षण असतील. तसेच बी-बियाणे, खते, किटकनाशकं आदींची दालनही असतील.
सिंगापूर निवडणूकीतील विजयाबद्दल  पंतप्रधानांकडून सिंगापूरचे पंतप्रधान ली. सियेन लूंग आणि पिपल्‍स एक्शन पार्टीचे (पीएपी) अभिनंदन

सिंगापूर निवडणुकातील विजयाबद्दल पंतप्रधान नरेंद्र मोदी यांनी सिंगापूरचे पंतप्रधान ली. सियेन लूंग आणि त्यांच्या पिपल्‍स एक्शन पार्टीचे अभिनंदन केले आहे. “निवडणूक जिंकल्याबद्दल ली. सियेन लूंग आणि पिल्स एक्‍शन पार्टीचे अभिनंदन. भारत-सिंगापूरचे संबंध आणखी मजबूत करण्यासाठी आपण पंतप्रधान ली यांच्यासोबत काम करण्यासाठी उत्सुक आहोत”, असे पंतप्रधानांनी आपल्या संदेशात म्हटले आहे.
राष्ट्रपती भवनात 47 व्या राज्यपाल परिषदेच्या समारोप सत्राला पंतप्रधानांनी संबोधित केले

पंतप्रधान नरेंद्र मोदी यांनी आज राष्ट्रपती भवनात 47व्या राज्यपाल परिषदेच्या समारोप सत्राला संबोधित केले. पंतप्रधान म्हणाले की, प्रदीर्घ अनुभव आणि प्रतिष्ठेच्या पदामुळे राज्यपालांना एक विशिष्ट असे उच्च स्थान आहे. म्हणूनच ते स्वत: राज्यांचा हिस्सा न बनता राज्याच्या प्रक्रियांमध्ये तेजी आणण्यासाठी आणि त्यात सुधारणा करण्यासाठी उत्प्रेरक म्हणून काम करु शकतात. पंतप्रधान म्हणाले की, भारत ही जगातील एकमेव प्रमुख अर्थव्यवस्था आहे, जी जागतिक आर्थिक संकटातही खंबीरपणे पुढे जात आहे. जग भारताची दखल घेत असून, जागतिक घडामोडींप्रती भारत केवळ मूक प्रेक्षक राहिला नसून सीओपी-21 आणि जागतिक व्यापार संघटनेसारख्या अलिकडच्या कार्यक्रमात भारताने महत्त्वपूर्ण भूमिका पार पाडली आहे. पंतप्रधानांनी सहकारी संघीयवादावर भर देताना सांगितले की याची अंमलबजावणी तडफदारपणे व्हायला हवी. केंद्र आणि राज्यांनी “टीम इंडिया” म्हणून एकत्रितपणे काम करावे. राज्यांमध्ये विकासासाठी निकोप स्पर्धा असावी यासाठी सहकारी संघीयवादाचा विस्तार करुन तो सहकारी स्पर्धात्मक संघीयवाद असा असावा असे त्यांनी सांगितले. आपली कारकीर्द संपल्यावर राज्यांप्रती योगदान म्हणून आपला ठसा ठेवून जाण्याबद्दल सर्व राज्यपालांनी विचार करावा असे आवाहन पंतप्रधानांनी केले.
पंतप्रधानांच्या हस्ते श्रीनगरमधील किशनगंगा जलऊर्जा प्रकल्प देशार्पण

पंतप्रधान नरेंद्र मोदी यांनी श्रीनगरमधील किशनगंगा जलऊर्जा प्रकल्प समारंभपूर्वक देशार्पण केला. श्रीनगर रिंगरोडची पायाभरणीही पंतप्रधानांनी यावेळी केली. उपस्थितांशी संवाद साधताना पंतप्रधानांनी गेल्या चार वर्षात जम्मू आणि कश्मीरला दिलेल्या भेटींच्या आठवणींना उजाळा दिला. रमझानचा पवित्र महिना हा प्रेषित मोहम्मदाची शिकवण आणि संदेश यांचे स्मरण करण्याच्या दृष्टीने महत्वाचा आहे, असे पंतप्रधान म्हणाले. राज्याची विजेची गरज भागवण्याच्या दृष्टीने 330 मेगावॅट क्षमतेचा किशनगंगा जलऊर्जा प्रकल्प उपयुक्त ठरेल, असेही त्यांनी सांगितले. जम्मू, कश्मीर आणि लडाख या तिन्ही प्रदेशाच्या संतुलित विकासाच्या आवश्यकतेवर त्यांनी भर दिला.
अफगाणिस्तानचे मुख्य कार्यकारी  डॉ. अब्दुल्ला अब्दुल्ला यांनी घेतली पंतप्रधानांची भेट

अफगाणिस्तानचे मुख्य कार्यकारी डॉ. अब्दुल्ला अब्दुल्ला यांनी आज पंतप्रधान नरेंद्र मोदी यांची भेट घेतली. दोन दिवसांच्या भारत भेटीवर आलेल्या डॉ. अब्दुल्ला यांचे पंतप्रधानांनी स्नेहपूर्ण स्वागत केले. भारत आणि अफगाणिस्तान यांच्यातल्या बहुआयामी धोरणात्मक भागीदारीच्या दृढतेचा पुनरुच्चार उभय नेत्यांनी यावेळी केला. नवी दिल्लीत झालेल्या द्विपक्षीय धोरणात्मक भागिदारी परिषदेच्या बैठकीतल्या नव्या विकासात्मक भागिदारीच्या घोषणेचे आणि वाढत्या सहकार्याचे या दोन्ही नेत्यांनी स्वागत केले. द्विपक्षीय आर्थिक आणि विकासात्मक सहकार्य वाढवण्यासंदर्भात आणि याबाबत असलेल्या अमाप संधीविषयी यावेळी चर्चा झाली. अफगाणिस्तानमध्ये क्षमता वृध्दी आणि पायाभूत सुविधांसाठी भारताच्या सहकार्याची अफगाणिस्तान प्रशंसा करत असल्याच्या भावना डॉ. अब्दुल्ला यांनी व्यक्त केल्या. शांततापूर्ण, समृध्द आणि लोकशाही अफगाणिस्तानसाठी या देशाच्या प्रयत्नांना सहकार्य देण्याच्या भारताच्या भूमिकेचा पुनरुच्चार पंतप्रधानांनी केला. अफगाणिस्तानमधल्या सुरक्षेबाबत विचारविमर्श यावेळी करण्यात आला. यासंदर्भात घनिष्ठ सहकार्य सुरु ठेवायला उभय नेत्यांनी मान्यता दिली. बैठकीच्या समारोपाच्यावेळी, पोलिस प्रशिक्षण आणि विकास याविषयी तांत्रिक सहकार्याबाबतच्या सामंजस्य करारावर या दोन्ही नेत्यांच्या उपस्थितीत स्वाक्षऱ्या करण्यात आल्या.
पंतप्रधानांनी भारत-जपान उद्योजक परिषदेला संबोधित केले

पंतप्रधान नरेंद्र मोदी आणि जपानचे पंतप्रधान शिजों ॲबे यांनी आज नवी दिल्लीत भारत-जपान उद्योजक परिषदेला संबोधित केले. भारत आणि जपान यांनी केवळ जलदगती रेल्वे क्षेत्रातच नव्हे तर जलदगती विकासासह सर्व क्षेत्रात एकत्रित वाटचाल करण्याची गरज असल्याचे पंतप्रधानांनी यावेळी स्पष्ट केले. यावेळी बोलतांना पंतप्रधानांनी त्यांची गेल्या वर्षीची जपान भेट आणि जपानने 35 अब्ज डॉलर गुंतवणूकीची दिलेली वचनबध्दता याचे पुनर्स्मरण केले. त्यावेळी 35 अब्ज डॉलर या आकडयाने अनेकांनी आश्चर्यचकित केले होते पण आज अतिशय थोडया कालावधीत अविश्वसनीय विकास झाला आहे आणि या गुंतवणूकीची रुपरेषा स्पष्ट दिसू लागली आहे असे पंतप्रधानांनी सांगितले. भारत आणि जपान या दोन्ही देशांच्या अलिकडील आर्थिक मापदंडाचा उल्लेखही पंतप्रधानांनी केला आणि जागतिक आर्थिक मंदीच्या पार्श्वभूमीवर हे मापदंड अतिशय प्रोत्साहक असल्याचे त्यांनी सांगितले. भारत ही शक्यतांची भूमी आहे असे पंतप्रधान म्हणाले. भारतातील अनेक महत्त्वपूर्ण आर्थिक बदलांमध्ये जपानची महत्त्वपूर्ण भूमिका असल्याचे सांगताना पंतप्रधानांनी मारुती मोटर प्रकल्प आणि डीएफसी प्रकल्पांचे उदाहरण दिले.
शहरी पायाभूत सुविधांसाठीचाकोनशिला समारंभ पंतप्रधानांच्या हस्ते संपन्न;  कल्याणकारी योजनांच्या फायद्याबाबत लाभार्थ्यांकडून  घेतलेल्या माहितीचे साक्षीदार; जयपूरमध्ये जाहीर सभेला संबोधन

पंतप्रधान नरेंद्र मोदी यांनी आज जयपूरमध्ये एका जाहीर सभेस संबोधित केले.राजस्थान राज्यासाठीच्या 13 नागरी पायाभूत प्रकल्पांचा कोनशिला समारंभ पंतप्रधानांच्या हस्ते संपन्न झाला. त्यानंतर त्यांनी, भारत सरकार आणि राजस्थान सरकारच्या कल्याणकारी योजनांच्या निवडक लाभार्थ्यां तर्फे दृकश्राव्य कार्यक्रमातून केलेले अनुभव कथन पहिले. हे सादरीकरण राजस्थानच्या मुख्यमंत्री श्रीमती वसुंधरा राजे यांनी प्रधानमंत्री उज्ज्वला योजना, मुद्रा योजना, प्रधानमंत्री आवास योजना आणि अनेक इतर योजनांचा समावेश करून बनविले होते. उत्साही आणि मोठ्या प्रमाणावर उपस्थितांना संबोधित करतांना पंतप्रधान म्हणाले की, राजस्थान मध्ये आलेल्या पाहुण्यांचे आदरातिथ्य आणि पाहुणचार राजस्थान कसा करतो याचा मी अनुभव घेत आहे. त्यांनी सांगितले की, गेल्या काही वर्षात राजस्थानने स्वतःची प्रगती किती व्यापक आणि वेगाने केली याचे खरे चित्र आजच्या राजस्थान मधून अभ्यागत पाहू शकतात. त्यांनी राजस्थानला धैर्यशील देश मानले. निसर्गाशी सुसंगत रहाणे किंवा आपल्या देशाचे रक्षण करणे, यासाठी राजस्थानने नेहमीच मार्ग दाखवला आहे, असेही ते म्हणाले. राजस्थानच्या मुख्यमंत्री, श्रीमती वसुंधरा राजे यांच्या कामाची स्तुती करतांना पंतप्रधान म्हणाले की, त्यांनी राज्याची कार्य संस्कृती बदलली असून , केंद्र आणि राज्य सरकार मिळून राजस्थानच्या प्रगतीसाठी एकत्र काम करत आहेत. ते पुढे म्हणाले की, आज लाभार्थ्यांतर्फे करण्यात आलेल्या सादरीकरणातुन त्यांच्या सुख व आनंदाचे आज येथे उपस्थितअसलेले सर्व साक्षीदार आहेत. त्यांनी केंद्रसरकार शेतकऱ्यांच्या हितासाठी कसे कार्य करीत आहे याबाबत माहिती सांगितली. ते चालू खरीप हंगामात विविध पिकांच्या किमान पाठिंबा मूल्यात झालेल्या वाढीबाबत उपस्थितांशी बोलले.पंतप्रधानांनी राजस्थानमधिल विविध योजनांच्या प्रगतीचा उल्लेख केला, ज्यात स्वच्छ भारत मिशन, जन धन योजना, प्रधान मंत्री आवास योजना, मुद्रा योजना, उज्ज्वला योजनांचा समावेश आहे. राजस्थानला पुढील वर्षी ७० वर्षे पूर्ण होत आहेत, हे सांगताना पंतप्रधानांनी विकसित राजस्थान निर्मितेच्या वचनबद्धतेला उजाळा दिला, जो नव भारताच्या निर्मितीत एक प्रमुख भूमिका निभावणार आहे.
भूतानमधील “पुनतसंगच्चू- 2” या औष्णिक ऊर्जा प्रकल्पाच्या सुधारित अनुमानित खर्चाला केंद्रीय मंत्रिमंडळाची मंजुरी

भूतानमधील 1020 मेगावॅट ऊर्जा क्षमतेच्या पुनतसंगच्चू-2 या औष्णिक ऊर्जा प्रकल्पाच्या 7290.62 कोटी रुपये इतक्या सुधारित अनुमानित खर्चाला प्रधानमंत्री नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रीमंडळाच्या बैठकीत मंजुरी देण्यात आली. आतापर्यंत या प्रकल्पाच्या खर्चात 3512.82 कोटी रुपये इतकी वाढ झाली आहे. या प्रकल्पातून प्राप्त होणारी अतिरिक्त ऊर्जा भारताला मिळणार असून त्यामुळे भारताच्या ऊर्जा उपलब्धतेत वाढ होणार आहे.